**Dar Rady.**

*„Národy nechápu radu Pánovu* – Mich 4,12

*Lenže oni nepoznajú Pánove myšlienky a nechápu jeho rozhodnutie, že ich zhromaždil ako snopy na humno.* – tiež Mich 4,12 – ale iný preklad…

*Zlato a striebro dáva nohám pevne stáť: ale****dobrá******rada****je nad to obidvoje.* – Sir 40,25

Máločo je všetkým ľuďom tak spoločné, ako určité stavy neistoty a tápania v hmle ducha pri hľadaní správnych riešení mnohých situácií bežného života. Čo urobiť, čo povedať, čo voliť, čomu dať prednosť, ako zareagovať... Nikdy nevieme, čo je naozaj dobré... Často sa v živote vyskytujú situácie, keď sa vyjadríme: *„No teraz každá rada drahá!“*, alebo: *„A teraz, baba, raď!“* Sme bezradní a nevieme čo si počať. Mnohokrát v takej situáciimlčíme, alebo hovoríme zbrklo hlúposti, ktoré neskôr ľutujeme... Ale to, čo razzaznelo, sa nedá vziať späť. Mnohí z nás už pocítili, koľko napätí, rozčarovaní a bolesti to spôsobuje aj v relatívne dobrých rodinách a medzi priateľmi.V nespočetných životných situáciách je dobrá rada „nad zlato“ – to najcennejšie, čo môže človek dostať, alebo blížnemu poskytnúť. A čo sa týka jednotlivostí, o čo viac rozhodovania o celom živote, jeho hodnote, náplni a štýlu!

V bežnom živote hľadáme radu odborníka, lekára, právnika, mechanika... Milióny ľudí sa živia tým, že v nejakej oblasti vedia viac, než iní. Od výslovne dobrých radcov až po šarlatánov. Mimoriadne chcem v tejto veci upozorniť na osobnú zodpovednosť! Všetci radcovia – akokoľvek sú odborníkmi – sú radcovia, nie rozhodcovia. Nesmú si nárokovať rozhodovanie! Zachovať slobodu a rešpektovať osobu! Ja ponesiem následky, ja si budem musieť to, či ono pri poslednom súde zodpovedať, teda ja musím mať možnosť rozhodnúť! Nie zubár rozhodne, či mi vytrhne zub, môže poradiť, ale ten zub je môj – aj s jeho bolesťou! A to platí v celom živote, aj pre rodičov dospelých detí... V každej ľudskej rade je totiž aj kus osobného záujmu. **Len Duch Svätý nám radí pre naše dobro**! Keď automechanik povie: „Musím vymeniť vstrekovacie čerpadlo!“ – to môže znamenať aj to, že má jedno zbytočné a potrebuje si ho dať zaplatiť – a s poruchou to nemá nič spoločné. A to isté platí aj v iných oblastiach, najmä v duchovnej. Zvlášť v otázke základnej orientácie života, v povolaní. Dar „Rady“ nám chce pomôcť spoznať plán, ktorý pre nás má Boh, a rozhodnúť sa ísť správnou cestou. Tu majú mnohí veľkú snahu podávať svoje modely a riešiť svoje problémy v cudzích životoch. Aj keď obyčajne platí, že cudzie problémy a ich riešenie vidíme lepšie, ako vlastné. Manželka vždy lepšie vie, čo má robiť manžel – a naopak. Žiak a učiteľ; šofér a policajt...

V duchovnej oblasti hľadáme duchovného vodcu... Radcu, alebo spovedníka, ktorý vie jasne poradiť. A nie nadarmo radí sv. František Saleský vybrať si spovedníka jedného zo sto – a duchovného vodcu jedného z tisíc... Takého, ktorý pod vplyvom daru Ducha vie zazrieť „Božie rady“, plány a povolanie, ktoré má Stvoriteľ od večnosti s každou osobou. **Lebo v skutočnosti je len jeden Radca!** Ten, ktorý vie, aké následky bude mať to ktoré rozhodnutie a ako to prehodí výhybky tvojho života. ***...len jediný je váš Učiteľ, Kristus.*** – Mt 23,10

Schopnosť správneho riešenia svojich vlastných problémov, a tiež schopnosť vhodnou formuláciou slov ponúknuť riešenie problémov aj druhým – je akosi podstatou daru rady. (Dar múdrosti ponúkne niekoľko účinných riešení, dar rozumu ich prehodnotí a určí dobré a dar rady ponúkne jedno...) V plnej miere tu platí: „Lekár, lieč sám seba!“ Ako môže pomáhať iným ten, kto nevie poradiť sám sebe? Ako môže dať dobrú radu a viesť druhých k radostnému životu, kto je zatrpknutý, večne nepokojný a nešťastný človek?! Hľadaj radostného, spokojného, šťastného radcu, človeka, ktorého život sa ti páči a chcel by si žiť podobne – a našiel si cestu k dobrým riešeniam. Tu sa zastav a pouvažuj o svojom duchovnom vedení! Máš vôbec niekoho s kým sa radíš? A vie on o tom, požiadal si ho oficiálne o to? Modlíš sa za neho a „poslúchaš“ jeho rady? Si si vedomí svojej zodpovednosti? Cirkev nie je autobus, kde jeden šoféruje, ostatní jedia, pijú či spia – a aj tak sa do cieľa dostanú. Vodca je len vodca, každý si svoju cestu musí sám odšľapať!

 Ale žiaden vodca nemôže byť s tebou stále, preto **Boh dáva kresťanovi dar rady, aby osvecoval jeho svedomie pri morálnych voľbách**, ktoré mu ukladá všedný život. Všetko, čo Pán povedal, zjavil, je vlastne rada – ako žiť, aby sme si spasili dušu. Niektoré Božie výroky sú dané formou prikázania. Tie zaväzujú pod ťarchou hriechu a všetkých. Väčšina však je „**len**“ rada – lebo Pán rešpektuje našu slobodu: „...*ak chceš byť dokonalý*...“ Ale to neznamená, že rady nie sú pre všetkých! Každý človek z nich môže čerpať pre svoj rast! Všetci sme povolaní k dokonalej láske! Nikto sa nemôže dostať do neba spokojný s priemernosťou. Boh nám akosi vždy „radí“ čo robiť, aby sme boli svätí.

Táto potreba správnej orientácie na ceste za svätosťou sa mimoriadne pociťuje najmä v našich „moderných“ časoch, ktoré sú charakteristické motívmi duchovnej krízy a neistotou ohľadom pravých hodnôt a neochotou riskovať. Dar Ducha vystupuje aj pod názvom „rekonštrukcia svedomí“. Pozoruje sa totiž, že treba neutralizovať určité deštruktívne činitele, ktoré sa ľahko zmocňujú ľudského ducha, keď ho poburujú vášne, verejná mienka, nátlak a rôzne formy spoločenskej demagógie a naše malé „otroctvá“. (Televízor, PC hra, šaty a šminky, športové správy, politika, alkohol... Kto hreší, je otrokom hriechu! Aj potreba zbytočne hovoriť – o ľuďoch, politikoch, šéfoch... je otroctvo. Treba dar rady, aby som sa správne vyjadroval, alebo múdro vyhol vyjadrovaniu.) Treba vniesť do mysle a srdca zdravé a pozitívne prvky. Svetlo Božie! V tomto úsilí o mravné oživenie Cirkev musí byť a aj je v prvej línii: so vzývaním, ktoré vyviera zo srdca všetkých jej členov – všetkých nás – aby sme predovšetkým dosiahli pomoc svetla zhora. Boží Duch ide v ústrety takej vrúcnej modlitbe darom rady, ktorým obohacuje a zdokonaľuje čnosť rozumnosti a vedie dušu zvnútra, osvecuje ju, aby vedela, čo treba robiť, najmä keď ide o dôležité rozhodnutia (odpoveď na Božie volanie vo veci povolania), alebo cestu, ktorú voliť medzi ťažkosťami a prekážkami. A skutočne, skúsenosť potvrdzuje, že „***Myšlienky smrteľníkov sú bojazlivé a naše úvahy neisté****.*“ – Múd 9, 14

 Dar rady pôsobí ako nový závan vo svedomí a vnuká, čo je dovolené, čo sa sluší a čo je vhodnejšie pre dušu. (sv. Bonaventúra) Svedomie vystupuje ako „zdravé oko“ o ktorom hovorí Evanjelium (Mt 6, 22) (Ale platí aj: A keď už svetlo, čo je v tebe, je tmou, aká veľká bude sama tma?! – Mt 6,23) a nadobúda určitý druh novej zreničky, vďaka ktorej je možné lepšie vidieť, čo robiť v určitých okolnostiach, aj keby boli akokoľvek zamotané a ťažké.

 Kresťan pomocou tohto daru vniká do opravdivého zmyslu evanjeliových hodnôt, najmä tých, ktoré Pán vyjadril v reči na vrchu. (Por. Mt 5 – 7)

 Tento svet je svet pokazený – zasiahnutý ranou dedičného hriechu. Ani si nevieme predstaviť, akú strašnú skazu hriech spôsobil, nielen v ľudských dušiach, ale ako ničivo postihol celé stvorenstvo. Preto správne rozhodnutia zriedkakedy bývajú príjemné. V ťažkých veciach je vždy veľmi ťažké sa správne rozhodnúť. Je to ťažké aj vtedy, ak veľmi dobre vieme, čo by bolo správne. A je to ťažké aj vtedy, keď sa naozaj aj **chceme** správne rozhodnúť. Preto dar rady zasahuje a posilňuje nielen rozum, ale aj vôľu a cit. Posilňuje celého človeka. Je to veľmi dôležitý dar a preto je treba oň prosiť. Prosme teda o dar rady! Prosme ho pre seba a osobitne pre pastierov cirkvi, na ktorých sa veriaci tak často obracajú, aby mocou svojho úradu robili správne, ale niekedy aj veľmi ťažké a nepríjemné rozhodnutia. Prosme oň na príhovor tej, ktorú v Litániách pozdravujeme ako Matku dobrej rady.

 Rozvíjajme v sebe dar rady a sprevádzajme mladých tým darom. Rada znamená projekt života, zhodujúci sa s tým bohatstvom možností, ktoré Boh vo všeobecnosti vložil do srdca a do mysle ľudskej osoby a osobitne do nášho osobného života. Nasledovať to, čo sme si zvolili, je schopnosťou rozlišovania a voľby, správneho rozhodovania a pohotovosti.

 V Písme rada znamená predsavzatie, projekt, správny milosrdný plán. Často sa vzťahuje na Boha, ktorý predvída, predchádza, rozhoduje a pôsobí. (Viď proroka Izaiáša, ktorý Spasiteľa nazýva „Podivuhodný Radca“.)

 Aký krásny je tento dar v protiklade s prostrednosťou, stálou nerozhodnosťou, ktorá nedovoľuje rozvíjať život; (Zapf Kultur – pred TV prepínam z kanála na kanál, 2 – 3 hodiny „hľadám“, čo by stálo za pozeranie – a po 3 hodinách pozerania som nič nevidel... ) dôležitý dar na poznanie toho, čo od každého chce Boh, aby skúmal vlastné možnosti a pustil sa správnou cestou, žeby sa šťastne dostal k cieľu.

***Daj nám, Pane, Ducha rady, aby sme ťa nasledovali na ceste milosrdenstva a tak raz sami dosiahli milosrdenstvo. Daj nám dar rady, aby sme vo všetkom spoznávali Tvoju vôľu. Veď si nás zavolal, aby sme robili to, čo buduje,***

***nie to, čo uspokojuje. Daj nám, Ducha rady, a stoj pri nás vo všetkých našich úlohách. AMEN!***

Otázky na zamyslenie a úloha:

1. V ktorých životných otázkach najčastejšie pociťuješ bezradnosť?
2. Kde zvykneš hľadať pomoc, radu?
3. Hovoríš s ľuďmi, ktorých máš rád o svojich neistotách?
4. Vieš sa v rôznych neistotách radiť s odborníkmi, alebo hľadáš riešenie sám?
5. Si si v neistote vedomý Božej blízkosti, myslíš na Pánovo slovo?
6. Zvykol si svoje neistoty premodliť? Predostrieť Pánovi?
7. Hľadal si už niekedy riešenie v Písme?
8. Ktoré momenty najviac ovplyvňujú tvoje rozhodovanie?
9. Strach, obavy, alebo výhody?
10. Modlil si sa už niekedy, aby si vedel dobre poradiť?
11. Napíš (k zdieľaniu) 2 – 3 konkrétne situácie, kedy ti bolo ťažko rozhodnúť...